Maak gereed vir 'n skerp toename in die brandstofprys - Solidariteit WêreldSolidariteit Wêreld
Tuis › Nuuskantoor › Maak gereed vir 'n skerp toename in die brandstofprys
Maak gereed vir 'n skerp toename in die brandstofprys
Die nasionale inperking het veroorsaak dat talle motoriste minder of selfs glad nie gebruik gemaak het van hulle voertuie nie. In dié tydperk was daar ook ʼn welkome daling in die prys van brandstof, maar min verbruikers kon egter gebruik maak van die voordeel weens steil Suid-Afrikaanse belasting wat motoriste verhoed om die voordele van lae oliepryse te benut.
Die AA (Automobile Association) het vroeër berig dat die algemene brandstofheffing en heffing vir die padongelukfonds verantwoordelik is vir 50% van die petrolprys aan die kus en 48% in die binneland.
Met byna 8 miljoen mense wat op 1 Junie terugkeer na hul werkplek is daar egter nie veel rede om uit te sien na die goedkoper tariewe waarby motoriste tot en met vlak 4 van die inperking kon baat nie aangesien die koste van brandstof van die eerste week in Junie af in sommige gevalle met meer as R1 per liter styg.
Dit is ondanks die feit dat verbruikers heel moontlik juis in hierdie tyd dat hulle moet terugkeer na hul werkplekke ʼn vorm van finansiële verligting nodig het omdat talle werknemers in dié tydperk min tot geen salaris of vergoeding ontvang het nie.
Data van die Sentrale Energiefonds het in die middel van Mei aangedui dat ʼn styging van 50 sent per liter (petrol) moontlik sou wees, maar nuwe aanduidings kyk nou na ʼn prysstyging in die omgewing van R1,15–R1,18 per liter as die huidige neigings tot die einde van Mei voortduur.
Diesel sal ongeveer met 22 sent per liter styg, terwyl die prys van paraffien met 41 sent per liter kan styg.
Volgens die AA het die wêreldwye ineenstorting onder die Covid-19 pandemie veroorsaak dat die vraag na brandstof gedaal het. Die gevolglike ooraanbod het stoorbunkers vol gelaat met die buitengewone uitkoms dat oliepryse in die VSA tot kort onder nul gedaal het.
Die vereniging het opgemerk dat die prys van ruolie wat gebruik word om Suid-Afrika se brandstofpryse te bereken, gedaal het weens die laer vraag na brandstof, maar dat dit nou weer styg namate ekonomiese aktiwiteite in Suid-Afrika en oor die res van die wêreld begin toeneem.
Motoriste wat gebruik maak van diesel is ook gewaarsku dat daar moontlik ʼn tydelike tekort kan wees.
Volgens die AA is die styging nie onverwags nie en hy noem ook dat Suid-Afrikaners moet onthou dat die brandstofprys tans ongeveer R4 per liter goedkoper is as voordat die krisis met die pandemie begin het. Die rand het ook gedurende Mei versterk en dit het gehelp dat groter stygings vermy kon word.
Die verhoging van brandstofpryse is nooit goeie nuus nie, nog minder in die onsekere tye wat die inperking veroorsaak, maar die goeie nuus is egter dat internasionale oliepryse, veral histories gesproke, steeds relatief laag is en tans teen ongeveer 36$ per vat verhandel.